钦定古今图书集成/历象汇编/岁功典/第087卷 > 周
## 钦定古今图书集成/历象汇编/岁功典/第087卷 > 周

周以冬日至，命大司乐奏《六变》之乐于圜丘，而降天
神。

按《周礼春官大司乐》：“凡乐，圜锺为宫，黄锺为角，太蔟
为征，姑洗为羽。”雷鼓、雷鼗，孤竹之管，云和之琴瑟，云
门之舞，冬日至，于地上之圜丘奏之。若乐六变，则天
神皆降，可得而礼矣。

〈订义〉王氏曰：“圜锺正东方之律，帝与万物相见，于是出焉。天无不覆，求天神而礼之，则其乐之宫，宜以帝所出之方，故以圜锺。”　郑锷曰：“先王用乐，各以其义，类取声而用之。天功始于子，故用黄锺为角，角言功之始。天功成于寅，故用太蔟为征，征言功之成；天功终于辰，故用姑洗为羽，羽言功之终也。乐用员锺，鼓取天声”，管取阳声，琴瑟取云和，舞取《云门》，而丘之体又象天之员，祭之日用冬至一阳始生之日。以类求类，所谓天神之属乎。阳者安得而不降？此所以可得而礼。